b'\n_START_ARTICLE_\nSecret Messages\n_START_SECTION_\nOriginalni koncept\n_START_PARAGRAPH_\nAlbum bi prvotno moral biti dvojni, vendar je zalo\xc5\xbeba CBS Records dejala, da bo dvojni album predrag. Jeff Lynne je tako moral album skraj\xc5\xa1ati. Album je bil posnet digitalno in je bil prvi album skupine, ki je iz\xc5\xa1el na zgo\xc5\xa1\xc4\x8denki. \xc5\xa0est skladb s prvotno mi\xc5\xa1ljenega dvojnega albuma, je iz\xc5\xa1lo kot b-strani, iz\xc5\xa1le pa so tudi leta 1990 na setu Afterglow. Te skladbe vklju\xc4\x8dujejo osem minutno spominsko skladbo doma\xc4\x8demu kraju skupine, Birminghamu, z naslovom "Hello My Old Friend". Nekatere teh skladb so se pojavile tudi na ponovni izdaji albuma leta 2001. Skladba "Endless Lies", ki je v spremenjeni obliki iz\xc5\xa1la na naslednjem albumu skupine, Balance of Power, je v prvotni obliki iz\xc5\xa1la na remasterizirani izdaji albuma leta 2001._NEWLINE_Kot \xc5\xbee naslov sporo\xc4\x8da, je album povezan s skritimi oz. subliminalnimi sporo\xc4\x8dili. To je bil Lynnov drugi odgovor na obto\xc5\xbebe, da vsebujejo zgodnji albumi ELO satanisti\xc4\x8dna subliminalna sporo\xc4\x8dila, prvi odgovor pa je Lynne podal v skladbi "Fire on High", ki je iz\xc5\xa1la na albumu Face the Music. V Britaniji je zadnja stran albuma vsebovala la\xc5\xbeno opozorilo o skritih sporo\xc4\x8dilih. V ZDA je morala , zaradi razburjenja, zalo\xc5\xbeba CBS Records odstraniti sporo\xc4\x8dilo z naslovnice._NEWLINE_Zadnja stran albuma (zgleda kot ozadje okvira za sliko) vsebuje prav tako "skrita sporo\xc4\x8dila" v obliki treh starih in izsu\xc5\xa1enih nalepk. Ena vsebuje seznam skladb, ostali dve pa vsebujeta imena ustvarjalcev okvirja. Imena so anagrami \xc5\xa1tirih \xc4\x8dlanov skupine: T.D. Ryan (R. Tandy), F.Y.J. Fennel (Jeff Lynne), G.U. Ruttock (K. Groucutt) in E.V. Nabbe (Bev Bevan). Ovitek plo\xc5\xa1\xc4\x8de ima prav tako "skrito sporo\xc4\x8dilo". Prednja in zadnja stran vsebujeta ve\xc4\x8d pik in \xc4\x8drtic, ki v bistvu sestavljajo "ELO" v morsejevi abecedi._NEWLINE_Louis Clark je \xc5\xa1e enkrat dirigiral godalom na albumu, prvi\xc4\x8d po albumu Out of the Blue (1977) pa se je pojavil Mik Kaminski, ki je prispeval violinski solo pri skladbi "Rock \'n\' Roll Is King". Po koncu snemanja albuma je Lynne iz skupine odpustil basista Groucutta, ki je kasneje Lynna to\xc5\xbeil zaradi neizpla\xc4\x8dil honorarjev, nakar sta sklenila izvensodno poravnavo._NEWLINE_V Zdru\xc5\xbeenem kraljestvu so z albuma iz\xc5\xa1li trije singli: "Rock \'n\' Roll Is King", naslovna skladba in "Four Little Diamonds". V ZDA so iz\xc5\xa1li singli "Rock \'n\' Roll Is King", "Four Little Diamonds" in "Stranger". "Rock \'n\' Roll Is King" je bil zadnji singl skupine, ki se je uvrstil v top 20 britanske lestvice singlov, skladba "Letter from Spain" pa je bila uporabljena v reklamah za Poletne olimpijske igre 1992, ki so potekale v Barceloni.'